The Good Place
The Good Place (Cihê Baş) rêzefîlmekî televîzyonê ya amerîkî ye ku cureyê wê komediya fantastîk e û ji aliyê Michael Schur ve hatiye afirandin. Ew cara pêşîn di 19ê îlona 2016an de li ser NBCê hatiye nîşandan, û di 30ê kanûna paşîn a 2020an de piştî çar sezonan û 53 beşan bi dawî bû. Tevî ku rêzebûyêra fîlm heta domahiya wê gelek diguhere, çîroka destpêkê Eleanor Shellstropê (Kristen Bell) dişopîne. Eleanor jinek e ku piştî mirina wê wekî xelatekê ji bo jiyana wê ya rast li Cihê Baş tê pêşwazîkirin. Cihê Baş mîna Bihuştê utopyayeke pir bijarte ye ku ji aliyê "mîmar" Michael (Ted Danson) ve hatiye çêkirin û birêvebirin e. Lêbelê Eleanor fêm dike ku ew bi xeletî hatiye şandin Cihê Baş û divê tevgera xwe ya bi kêmasiyên exlaqî ya berê veşêre û hewl bide ku bibe keseke çêtir û etîktir. William Jackson Harper, Jameela Jamil, û Manny Jacinto, wekî niştecihên din ên Cihê Baş, D'Arcy Carden bi rola Janetê (hebûneke çêkirî ya ku alîkariya niştecihan dike) rolên sereke yên din dilîzin. The Good Place ji bo orîjînalbûn, nivîsandin, lîstikvanî, mekan û ahenga xwe pesnê rexnegiran girt. Bi taybetî dawiya nehêvîkirî ya sezona yekem, vekolîn û bikaranîna afirîner a etîk û felsefeyê hatine pesinkirin. Ji xeyni xelatên din, rêzefîlmê Xelata Peabody û çar Xelatên Hugoyê ji bo Pêşkêşkirina Dramatîk a Herî Baş (Forma Kurt) wergirtin. Ew ji bo 14 Xelatên Primetime Emmy, di nav wan de Rêzefîlma Komediyê ya Bijarte ji bo sezona xwe ya sêyem û çarem, hatiye namzedkirin.